Tagalak Jila mancaliak Atang turun bus di Terminal Bingkuang manyandang buntie gadang.
Apo kolah isi buntie tu. Dari mano kolah konsi palangkinnyo tu?
Lah sudah nyo baiye kopinyo di lapau si Punai nan talatak di baliak jalan terminal tu, langsuang Jila manamui Atang.
"E, kanti. Lah saroman pakieh mintak sidakah tampak di den mah. Manyandang buntie, batuak kaleru. Dari mano kanti? Baa mako turun bus pulo di terminal ko? Dari Jambi? Dari Sitiuang? Dari Gunuang Medan?" tanyo si Jila mangkatutuih.
"Jila. Susah waden picayo jo urang-urang Minang ko," kato si Atang.
"Jak sari den kecek an lai. Hanyo Tuhan tampek awak picayonyo, nan manusia ko lidahnyo, lidah ula sadonyo," solo si Jila.
"Apo persoalannyo ko?" tanyo si Jila sasudah duo konsi palangkin tu duduak di bawah batang cangkiang.
"Waden lah maundang sagalo rajo-rajo rantau Minangkabau ko. Lah waden agiah bagai pitih aleh tapak bajalan rajo-rajo tu. Nan den undang sapuluah, nan tibo tigo," kato Atang manyasa.
"Baa mako baundang bana rajo-rajo tu? Nak manggalak an pariwisata pulo waang?" solo si Jila.
"Indak ado urusan den jo pariwisata doh. Den undang rajo-rajo tu untuak maadoaan rapek. Mancaliak kamungkinan untuak bisa malantiak waden manjadi rajo," jawek si Atang.
"Ha? Waang nak jadi rajo? Rajo apo? Darek bapangulu, rantau barajo. Sadonyo tu didapek bardasarkan katurunan. Waang katurunan rajo apo? Katurunan pangulu apo?" kato si Jila geleang-geleang kapalo.
"Jaan ditanyo waden katurunan sia. Nan jaleh waden harus jadi rajo. Sabab, anam bulan lai, waden musti manarimo penghargaan datuak-datuak den nan daulu nan kini akan diangkek manjadi pahlawan nasional," jawek Atang tegas.
"Suko hati waang lah Tang. Kok ka jadi rajo atau ka jadi hantu, tasarah. Waden indak sato doh. Cuma nan jadi persoalan dek waden kini, dari mano waang? Apo nan waang bao dalam buntie tu?" tanyo Jila.
"Dalam buntie ko lah langkok sadonyo den bao. Deta, karih, tungkek, baju, sarawa, sasampiang, salempang. Sadonyo tu ka waden pakai kutiko pelantikan waden jadi rajo tu nantik," jawek Atang sambia mampacaliak an isi buntie ka si Jila.
"Baa kok waang turun bus Bengkulu Indah? Dari ma waang? Marayu Puti Gading Cempaka nan sadang bamanuang di pantai Bangkulu tu?" solo si Jila.
"Jaan bagarah juo lai kanti. Waden tadi naiak bus tu di Pulau Punjuang. Lah tujuah hari waden kaliliang Darmasyraya. Mangecek jo rajo rajo nan ado di sinan," jawek Atang.
"Serius bana waang nak jadi rajo mah Tang. Takana diden, kan ado papatah, tagak pangulu sakato kaum, tagak rajo sakato alam. Apo urusan waang pai ka Darmasyraya? Darmasyraya tu nan manantuan urang jadi rajo?" tanyo Jila.
"Waang iyolah samakin handia tampak diden. Alam Minangkabau tadiri dari darek jo rantau. Kalau sapakaik rajo-rajo di rantau, itu bararti lah bisa rajo ditagak an," jawek Atang.
"Ha, indak ado di dalam adat do nan mangecek an, tagak rajo sakato rantau tapi sakato alam. Sagalo rajo di rantau tu kan di bawah Pagaruyuang? Manga indak ka Pagaruyuang sajo waang mintak jadi rajo?" tanyo Jila.
"Di Pagaruyuang lah ado rajo. Tu rajo apo pulo nan ka nyo agiahan ka waden lai. Waang kecek an urang di Pagaruyuang namuah maagiah-maagiah gala rajo ka sumbarang urang? Iko nan mambuek waden paniang, Jila," kato Atang.
"Cubo pai ka sinan dulu. Mambana bagai molah. Lunak an gigi pado lidah kalau memang awak mamintak," kato Jila.
"Lah den utus urang ka sinan. Kecek urang tu, nan awak iyo badunsanak tapi sapusako indak. Kan susah waden jadinyo tu," jawek Atang.
"Kok jadi Rajo Angek Garang se waang baa?" kato si Jila.
"Baa caronyo supayo waden bisa jadi Rajo Angek Garang tu?" tanyo Atang tasasak.
"Murahnyo, kanti. Indak paralu pakai sogok bagai doh. Malam ko waang pai ka rumah den. Kabatulan mereka latihan di laman rumah den. Rajo Angek Garang nyo tu bana nan sadang dicari kini mah," kato Jila.
"Mereka tu sia? Anak randai?" tanyo Atang.
"Tu sia lai? Nan buliah jadi rajo apo sajo sa lamak paruiknyo, iyo anak randai nyo kanti," jawek Jila.
Dikarang oleh : Wisran Hadi
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn